Nóg ŉ grootkop by lotery bedankPhillemon Letwaba (Foto via GroundUP) Deur Raymond Joseph, GroundUp Die Nasionale Loterykommissie (NLK) se bedryfshoof, Phillemon Letwaba, het nou óók sy bedanking ingedien. Die skielike bedanking kom enkele weke voordat Letwaba voor ŉ dissiplinêre verhoor sou verskyn. Hy word daarvan beskuldig dat hy sy posisie misbruik het om hom en sy gesin te verryk. Letwaba se bedanking volg minder as twee weke nadat Thabang Charlotte Mampane ook met onmiddellike inwerkingtreding bedank het. Die NLK se direksie moet egter nog Letwaba se skielike bedanking aanvaar. “Die saak is onder oorweging van die direksie en die waarnemende kommissaris,” het die NLK in ŉ mediaverklaring gesê nadat GroundUp Woensdag vrae oor sy bedanking aan die kommissie gerig het. Letwaba, wat vroeër vandeesmaand vir die derde keer geskors is, is die afgelope paar jaar by verskeie van GroundUP se berigte oor korrupsie by die NLK betrek. Dit sluit in verskeie lotery-gefinansierde projekte in Kuruman, ŉ multimiljoenrandse dwelmrehabilitasiesentrum in Pretoria en ŉ R4,8 miljoen-toekenning aan ŉ niewinsgerigte organisasie waarvan sy vrou een van die direkteure was. Letwaba ontken die aantygings. Hy dagvaar GroundUp ook vir naamskending. Hy sou binnekort voor ŉ dissiplinêre verhoor moes verskyn op aanklagte ingevolge die Wet op Loterye, wat die verkryging van finansiële voordele vanaf dié wat loterytoelaes ontvang het, insluit. Dié verhoor sou vroeër vandeesmaand begin, maar is vertraag nadat Letwaba se prokureur beswaar gemaak het teen die prokureur wat as voorsitter van die verhoor aangestel is. Dit volg maande ná Letwaba op ŉ omstrede wyse van soortgelyke aanklagte vrygespreek is toe ŉ tugverhoor hom in Maart in die gesig gestaar het. Die NLK-raad het besluit om hom weer aan te kla, nadat die raad regsadvies ontvang het dat daar probleme is met die wyse waarop die verhoor uitgevoer is. Letwaba is oorspronklik aangekla nadat die hoof van die Spesiale Ondersoekeenheid (SOE), Andy Mothibi, vir Mampane tydens haar termyn as kommissaris in kennis gestel het van bewyse van wangedrag deur Letwaba. Mothibi het aangevoer dat Letwaba hom aan wangedrag of vertrouensbreuk skuldig gemaak het deur finansiële voordele van sowat R45 miljoen te aanvaar vanaf verskeie entiteite wat met sy familie verbind word. Letwaba se kontrak by die NLK sou einde November verstryk. Maroela Media het vroeër berig die kommissie is die afgelope paar jaar deurspek van korrupsie. GroundUp het onthul hoe loteryfinansiering van honderde miljoene rande verkwis is onder Mampane se bestuur. Geld vanaf die nasionale lotery wat gebruik moes word om ŉ afgebrande skool in Limpopo te herbou, is aangewend om ŉ huis in ŉ duur gholflandgoed vir Mampane te koop. Mampane se termyn as kommissaris sou aan die einde van September verstryk.